Christian Rabjerg Madsen (S), 2022-09-15:
Tak for det.
Vi tager det første skridt i retning af at sikre, at helt almindelige mennesker, der bor overalt i vores land, kan sove trygt om natten, fordi de med det her loft over huslejen ikke kan se frem til så vilde huslejestigninger, at de potentielt kunne risikere at gå fra hus og hjem.
Det er det, vi beslutter her.
Det er den forskel, vi gør, og jeg er meget, meget glad for, at der er et ansvarligt flertal i det her Folketing, som er klar til at tage det ansvar.
Det rykker Danmark et bedre sted hen i en situation, hvor Danmark er i krise på grund af en meget, meget alvorlig inflation skabt af Putins invasion og forfærdelige krig i Ukraine.
– en rigtig god dag med den her førstebehandling og dermed et første skridt i retning af et huslejeloft, som vil give ro i maven hos rigtig mange mennesker.
Jeg vil derfor gerne indlede med at kvittere for modtagelsen af lovforslaget og for ordførernes opbakning til hastebehandlingen.
I forhold til opbakningen til lovforslaget vil jeg gerne sige en særlig tak til SF, Radikale og Enhedslisten for sammen med Socialdemokratiet og regeringen at sikre, at det her rent faktisk kan gennemføres.
Lovforslaget udmønter aftalen af den 26. august om initiativer til modvirkning af store huslejestigninger, som skal gøre op med udsigten til voldsomme lejestigninger, hvor lejen reguleres efter nettoprisindekset.
Den seneste opgørelse viser en stigning i nettoprisindekset på 9,1 pct. fra august 2021 til august 2022.
Det er meget voldsomt.
I omkring 160.000 private lejemål herhjemme er det aftalt, at lejen reguleres efter nettoprisindekset, så i de lejemål risikerer lejerne derfor nu at blive ramt af huslejestigninger på over 9 pct. – det er meget, meget voldsomt.
Det er udgifter, som lejerne allerede betaler ved siden af huslejen, og som de derfor risikerer at komme til at skulle betale to gange.
Lovforslaget vil indføre et midlertidigt loft over huslejestigningerne på 4 pct. årligt.
Forslaget indeholder samtidig en særlig ventil for udlejere, hvis udgiftsstigninger for ejendommen ikke kan dækkes af en lejeforhøjelse på 4 pct.
Forslaget skal give de mange lejere, vi her taler om, en større klarhed om de lejestigninger, de kan blive mødt med.
Jeg håber og forventer samtidig, at forslaget vil bidrage til, at lejerne får en tryghed omkring deres økonomi og boligsituation.
Jeg står naturligvis gerne til rådighed for besvarelsen af de spørgsmål, som udvalget måtte ønske at få nærmere belyst under udvalgsbehandlingen.
Det siger sig selv.
Der er flere ting, man kan hæfte sig ved i debatten.
Jeg hæfter mig bl.a. ved, at V lufter spørgsmålet om ekspropriation.
I den forbindelse kan jeg sige, at Justitsministeriet har skrevet og også mundtligt fremlagt over for den tidligere forligskreds og dermed også over for Venstre og også over for fru Heidi Bank, at det er Justitsministeriets vurdering, at der ikke i almindelighed er problemer med ekspropriation, samt at Justitsministeriet ikke kan pege på eksempler, hvor der i forbindelse med den påtænkte lovgivning vil være tale om ekspropriation.
Jeg kan i øvrigt bemærke, at Justitsministeriet tidligere har haft samme forbehold i forbindelse med anden lovgivning, og jeg kan i den forbindelse bemærke, at Venstre tidligere har stemt for anden lovgivning med den samme ekspropriationsvurdering fra Justitsministeriet.
Tak for ordet.